KYK: Absa lyk nou heeltemal anders | Netwerk24
Deur Petrus Malherbe 11 Julie 2018 10:05
Absa het Woensdag sy nuwe voorkoms bekendgestel om saam te val met sy oorgang van die Barclays-handelsmerk na die Absa-handelsmerk in al die markte waar hy sake doen.
Absa se nuwe embleem wat regdeur Afrika gebruik gaan word.
Suid-Afrikaners ken reeds die bank as Absa, maar in ander Afrika-lande het dit tot dusver as Barclays bekendgestaan. Dié naam gaan nou oral met Absa vervang word.
Die Britse beleggingsbank Barclays plc besit wel steeds 14,9% in Barclays Africa Group Limited, Absa se moedermaatskappy.
Die bank spog nou met 'n nuwe, sirkelvormige embleem met die woord Absa in die middel. Die lettertipe is ook aangepas en die bank se bekende rooi het ook 'n gedaanteverwisseling ondergaan tot 'n nuwe, donkerder skakering.
Op sy nuwe, herontwerpte webwerf, absa.africa, verduidelik die bank die nuwe voorkoms is gekies om dit te onderskei as 'n "ware handelsmerk van Afrika".
Die bank se bekende slagspreuk - "Vandag, môre, altyd saam" - is ook vervang met 'n nuwe een: "Africanacity".
Volgens die bank spreek dit tot Afrikane se gewilligheid om altyd 'n manier te vind om uitdagings te oorkom.
Ook in die sosiale media het die bank sy handelsmerk aangepas.
Die @Absa-naam op Twitter word nou met die groep as 'n geheel geassosieer terwyl Suid-Afrikaners die plaaslike filiaal op @AbsaSouthAfrica kan kontak.
Die bank gaan ook voortaan op die JSE verhandel onder die naam Absa Group Limited en nie meer Barclays Africa Group nie.
Bestaande kliënte se rekeningnommers, inligting, bankapp en aanlyn dienste verander nie buiten dat dit die nuwe voorkoms weerspieël.